Sewe dood ná twee skietvoorvalle in Philippi-OosArgieffoto. Twee skietvoorvalle Dinsdag in Philippi-Oos op die Kaapse Vlakte het altesaam ses lewens geëis. Die polisie ondersoek die moontlikheid dat die twee skietvoorvalle dalk met mekaar verband hou. Brig. Novela Potelwa, woordvoerder van die polisie, sê lede van die misdaadvoorkomingseenheid in Philippi-Oos het Dinsdagmiddag op ŉ skietery tussen twee strydende partye in twee Toyota Avanza-voertuie in Thekwane-weg afgekom. ŉ 19-jarige man is tydens die voorval doodgeskiet. Potelwa sê toe diegene betrokke by die skietgeveg die polisie gewaar, het hulle op die polisie begin losbrand. Die polisie het teruggeskiet en een verdagte raakgeskiet. Hy is op die toneel dood verklaar. In die tweede skietvoorval is polisiebeamptes Dinsdagaand na Blok Vier in die nedersetting ontbied, waar vier mans in ŉ huis dood aangetref is. Sewe gewapende mans het glo omstreeks 18:30 die huis binnegestorm en na willekeur op die inwoners van die huis begin losbrand. ŉ Vyfde slagoffer is later in die hospitaal oorlede nadat hy saam met nóg ŉ beseerde na ŉ nabygeleë hospitaal vervoer is. Volgens Potelwa ondersoek die polisie tans die twee skietvoorvalle, asook die moontlikheid dat die twee voorvalle dalk met mekaar verbind word. “Ons glo die ondersoek sal ook lig werp op die motief vir die skietgevegte,” sê Potelwa. Albert Fritz, LUR vir gemeenskapsveiligheid in die Wes-Kaap, het sy misnoeë oor die voorvalle uitgespreek. “Ek is meegedeel dat die polisie na aanleiding van die skietery ŉ span speurders saamgestel het wat spesialiseer in ernstige geweldsmisdade om die twee skietvoorvalle te ondersoek. Die speurders voer tans onderhoude met verskeie mense om agter die kap van die byl te kom,” sê Fritz. Fritz en lt.genl. Yolisa Matakata, die provinsiale polisiekommissaris van die Wes-Kaap, doen ŉ beroep op die ondersoekspan om die skuldiges so gou moontlik vas te trek. “Misdrywe soos dié laat lede van die gemeenskap getraumatiseerd. Hulle vrees vir hul lewe wanneer hulle die huis verlaat. Niemand moet in sulke vrees leef nie.” Fritz het ook sy medelye aan die oorledenes se families en vriende betuig. In nóg ŉ ander onverwante voorval ondersoek die polisie in Swellendam in die Wes-Kaap die moord op twee sakemanne. Hulle is Dinsdag deur vier verdagtes in die Baraka-winkel in Evertson-straat in Swellendam oorval en verskeie kere gesteek. Potelwa sê met polisie se aankoms by die winkel is kruideniersware op die winkelvloer aangetref. ŉ Aansienlike groot bedrag geld is uit die winkel gesteel. Sake van moord en sakeroof word ondersoek. Enigiemand met meer inligting oor dié voorval kan sers. Dlephu by 079 894 1792 of 028 514 1090 nader. Meld inligting wat tot die inhegtenisneming van die skuldiges van enige van die voorvalle kan lei by 08600 10111 aan.